《溪桥早春》
宋代·姚孝锡

轻黄未染柳梢匀，连日溪风卷塞尘。
乍暖乍寒花信晚，相呼相应鸟声频。
少勤漫挟经纶策，老懒空余病患身。
追忆故园桃李树，年年红紫为谁新。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。